text: অস্ত্র বহন করার আগে ঘোষণা দেয়া উচিত : সচিব
  বেসামরিক বিমান পরিবহন ও পর্যটন মন্ত্রণালয়ের সচিব এম মহিবুল হক বলেছেন, 'যথাযথ নিয়ম অনুসরণ করে বিমানবন্দর কর্তৃপক্ষকে সহযোগিতা করুন। যারা দেশের ভাবমূর্তির চিন্তা না করে বিমানবন্দর কর্তৃপক্ষকে বিতর্কিত করার অপচেষ্টা করবেন, তাদের বিরুদ্ধে আইনানুগ ব্যবস্থা নেয়া হবে।'
  অস্ত্র নিয়ে এয়ারপোর্টে প্রবেশের বিষয়টি এক ধরনের তামাশা জানিয়ে তিনি বলেন, 'এটা করা একেবারেই সমীচীন নয়। অস্ত্র বহন করার আগে ঘোষণা দেয়া উচিত।'
  বেশ কয়েকদিন ধরে শাহজালাল বিমানবন্দরের নিরাপত্তাব্যবস্থার ওপর বিশেষকরে আভ্যন্তরীণ টার্মিনালের চেকিংব্যবস্থা বিষয়ে প্রশ্ন উঠেছে। গত ১৪ ফেব্রুয়ারি নকল পিস্তল ঠেকিয়ে বিমান ছিনতাই চেষ্টার ঘটনা ঘটে। যে ঘটনা দেশীয় গণমাধ্যমসহ আন্তর্জাতিক গণমাধ্যমেও গুরুত্বসহকারে প্রকাশিত হয়।
  সেই ঘটনার তদন্তের স্বার্থে হযরত শাহজালাল আন্তর্জাতিক বিমানবন্দরের ৬ নিরাপত্তাকর্মীর বিরুদ্ধে ব্যবস্থা গ্রহণ করে কর্তৃপক্ষ।
  চিত্রনায়ক ইলিয়াস কাঞ্চনের পর গতকাল (শুক্রবার) মামুল আলী নামের এক যাত্রী গুলিসহ পিস্তল নিয়ে বিমানবন্দরে প্রবেশ করলে চেকিংয়ে তার সেই অস্ত্র সনাক্ত করতে পারেননি নিরাপত্তাকর্মীরা।
  এ ধরনের কাজ করে বিমানবন্দরে দায়িত্বরত নিরাপত্তা কর্মীসহ বেসামরিক বিমান চলাচল কর্তৃপক্ষকে (বেবিচক) বিতর্কিত করা হচ্ছে বলে অভিযোগ করেন সচিব এম মহিবুল হক।